**Обавештење о почетку израде Програма**

**за унапређења положаја младих Града Врања, за период 2026 - 2028. године**

Градско веће Града Врања, обавештава заинтересовану јавност о почетку израде Програма за унапређења положаја младих Града Врања, за период 2026 – 2028. године, у складу са чл. 32. и 34. Закона о планском систему Републике Србије („Службени гласник РС”, број 30/18).

Градско веће Града Врања, на седници одржаној 14.07.2025. године, донело је Одлуку о изради Програма за унапређења положаја младих Града Врања за период 2026 - 2028. године (у даљем тексту: Програм). Наведеним планским документом, успоставља се основ за даљи развој и унапређење омладинске политике, са посебним освртом на обезбеђивање просторних и програмских услова за рад са младима, путем подршке омладинским просторима и омладинском раду; подстицање активног учешћа младих у друштвеном животу, укључујући подршку младима, неформалним групама, удружењима младих / за младе; унапређење приступа образовању, стручном усавршавању и програмима неформалног образовања, у циљу развоја компетенција и запошљивости младих; јачање могућности за запошљавање и предузетништво младих, кроз развој подстицајних мера и сарадњу са релевантним актерима; очување и унапређење менталног и физичког здравља младих, као и превенција ризичног понашања и зависности; подршка развоју културних, уметничких, спортских и слободних активности младих, уз унапређење доступности садржаја у овим областима.

Поступак усвајања Програма (који поред осталог подразумева укључивање заинтересованих страна у све фазе доношења документа јавне политике), у потпуности се спроводи у складу са прописима којима се уређује плански систем у Републици Србији. Спровођење консултације са заинтересованим страна планирано је у трећем кварталу.

Имајући у виду све наведено, Градско веће Града Врања, позива заинтересовану јавност да достави своје предлоге за омладинску политику и унапређење положаја младих на електронску адресу: kzm.vranjе＠gmail.com. За додатне информације можете се обратити контакт особи: Лука Трајковић, координатор Канцеларије за младе, на број телефона 063/408-751.